Курыт еджапIэм хуагъэхьэзыр
Сабий творчествэмкIэ республикэ унэм щолажьэ гъэсапIэм кIуэ ныбжьым ит, ауэ щхьэусыгъуэ зэхуэмыдэхэмкIэ абы емыкIуалIэхэр курыт еджапIэм щыхуагъэхьэзыр школ.
ЯпэщIыкIэ ар 1997 гъэм IуэхущIапIэм и щIэныгъэхутэ къудамэм хэту къызэIуахащ. Илъэситху, хы хъухэм папщIэ гупитIу ирагъэжьащ. АрщхьэкIэ, сабийхэр куэду яшэ щыхъум, 2008 гъэм къудамэ щхьэхуэ хъуащ.
Иужьрей илъэситIыр къапщтэмэ, школым гуп 18 иIэщ. Илъэситху хъухэм я гупу — 8, илъэсих хъууэ гупи 10 яIэщ. НэхъыщIэхэм я гупхэм сабий 15-м нэблагъэ, нэхъыжьхэм ейм 20-м нэс йокIуалIэ. Псори зэхэту 300-м щIегъу. Сабийхэр хагъэгъуазэ есэпым (математикэм), инджылызыбзэм, урыс литературэм, щIыуэпсыр хъумэным, психологием, сурэт щIыным. ЦIыкIухэр тхьэмахуэм къриубыдэу махуищ йоджэ. Махуэм яIэ дерсиплIыр сыхьэтитIрэ дакъикъипщIкIэ йокIуэкI. Абыхэм ядэлажьэ егъэджакIуэхэм щIэныгъэ нэхъыщхьэ яIэщ, я IэщIагъэм фIыуэ хащIыкI.
— Ди деж къашагъащIэ сабийхэр мащIэу зэрыIэнкуным гу лъыптэми, гъэ еджэгъуэм и кIэм школым хуэхьэзырщ. Курыт еджапIэм щIэтIысхьа нэужь, дерсыр, уэзджынэр, гупыр, оценкэр зищIысыр ящIэу апхуэдэщ. Уеблэмэ ди гъэсэнхэр школым дэнэ щыхуагъэхьэзырами, я егъэджакIуэхэр щыщIэупщIэ щыIэщ. Ди школым и хъыбарыфI республикэм щыIуащ. Налшыки республикэм и къуажэхэми щыщ сабийхэр ди куэдщ. Гъэ къэс ди гъэсэнхэм я бжыгъэм зэрыхэхъуэр гуапэщ, — жеIэ курыт еджапIэм щыхуагъэхьэзыр школым и унафэщI Гугъуэтыж Маритэ.
«ДызэрывгъэцIыху», «Бжьыхьэ дыщафэ», «Бжыгъэмрэ хьэрфымрэ я махуэшхуэ» зэхыхьэхэр ирагъэкIуэкI. Гъэ еджэгъуэр и кIэм щынэблагъэкIэ, цIыкIухэм я иужьрей уэзджынэр гукъинэжу къыхузэрагъэпэщ.
Республикэм щыIэ сабий гъэсапIэхэр псоми зэрахуримыкъур, нэхъыбэм чэзур къазэрылъымысыр къэплъытэмэ, Сабий творчествэмкIэ унэм лэжьыгъэ щхьэпэ зэрызэфIигъэкIым шэч хэлъкъым.
ТЕКIУЖЬ Заретэ.
